Informácia o realizácii nástroja predvstupovej pomoci ISPA v SR

1. Implementácia finančných memoránd ISPA 2000 a 2001

Na základe Nariadenia Rady 1267/1999 (zriaďujúceho Nástroj pre štrukturálne politiky v predvstupovom období - ISPA) v rámci pomoci kandidátskym krajinám pre prípravu na vstup do EÚ bolo pre Slovenskú republiku v období 2000 - 2006 z predvstupového nástroja finančnej pomoci ISPA alokovaných 3,5 – 5,5 % celkového rozpočtu ISPA, čo predstavuje 36,4 – 57,2 mil. €. Táto suma prostriedkov je rozdelená v pomere 50:50 pre sektor životného prostredia a sektor dopravy, t. j. v priemere 23,4 mil. € pre každý sektor ročne.

Rámec finančného riadenia programu ISPA je daný Memorandom o porozumení o využití Národného fondu pre program ISPA a finančnými memorandami pre každý individuálny projekt.

Žiadosť o financovanie z ISPA je v zmysle koordinačnej smernice pre prípravu a realizáciu programu ISPA v SR predkladaná podpredsedníčkou vlády pre európsku integráciu odborným zložkám Generálneho riaditeľstva Európskej komisie. Európska komisia (EK) v spolupráci so Vládou SR pripraví návrh finančného memoranda, ktoré je predkladané Riadiacemu výboru ISPA na schválenie. Riadiaci výbor ISPA je tvorený zástupcami členských štátov EÚ a svoju činnosť vykonáva v zmysle nariadenia ES 1267/99 o vytvorení Nástroja pre štrukturálnu politiku v predvstupovom období (ISPA). Finančné memorandum podpísané zástupcom EK je pred jeho podpisom za slovenskú stranu predkladané na schválenie vláde SR v zmysle uznesenia vlády SR č. 600/2000.

Jednotlivé projekty sa realizujú prostredníctvom nasledovných 3 implementačných agentúr, ku ktorým menoval splnomocnenec pre Národný fond sektorového splnomocnenca pre program ISPA (SAO):

- Implementačná agentúra environmentálnych investičných projektov Ministerstva
životného prostredia (ďalej len „IA EIP“), .
- Implementačná agentúra Železnice Slovenskej republiky (ďalej len „IA ŽSR),
- Implementačná agentúra Slovenská správa ciest (ďalej len „IA SSC“)

Prevod zdrojov v súvislosti s opatreniami ISPA je realizovaný systémom zálohových platieb, priebežných platieb a platieb zostatkov.

Zálohové platby pre projekty tvoria 20% z celkového príspevku z finančného nástroja ISPA. Prvá časť zálohovej platby (10%) je prevedená na účet Národného fondu Ministerstva financií SR ihneď po podpísaní finančného memoranda Európskou komisiou a Slovenskou republikou. Druhá časť zálohovej platby (zvyšných 10%) je prevedená po podpísaní zmluvy medzi implementačnou agentúrou a víťazom verejného obstarávania na práce (hlavný dodávateľ). Zvyšok finančných prostriedkov sa realizuje prostredníctvom priebežných platieb (do výšky 80 % príspevku z ISPA vrátane zálohových platieb) na základe skutočne vynaložených prostriedkov, ktoré sú doložené faktúrami dodávateľa. Platba zostatku (20% príspevku z ISPA) bude vykonaná po ukončení projektu a po predložení záverečnej správy o projekte EK.

Systém platieb sa riadi Pokynmi pre hospodárenie s finančnými prostriedkami pri realizácii programu ISPA (schválené uznesením vlády SR č. 1114/2001 z                28. 11. 2001), ktoré definujú kompetencie jednotlivých subjektov pri hospodárení s finančnými prostriedkami pri realizácii programu ISPA v Slovenskej republike a zabezpečujú jednotný, účinný a koordinovaný postup pri hospodárení s finančnými prostriedkami pri realizácii programu ISPA a pri zabezpečovaní financovania jednotlivých projektov ISPA.

Obstaranie prác na realizáciu uvedených aktivít, ako aj služieb na odborný dohľad nad plnením podmienok budúcej zmluvy o dielo, podlieha verejnému obstarávaniu podľa procedúr platných pre opatrenia spolufinancované zo zdrojov Európskych spoločenstiev.

Prvé prostriedky z ISPA obdržal Národný fond na účty v Národnej banke Slovenska v októbri 2001. Prostriedky prijaté vo forme zálohových platieb Európskej komisie pre finančné memorandá ISPA 2000 - 2001 predstavujú k 31. 5. 2002 sumu                    7 637 579 €. Prostriedky, ktoré boli Národným fondom MF SR vyžiadané pre finančné memorandá ISPA do konca mája 2002 predstavujú sumu 10 098 633 €. 

Prehľad finančných memoránd schválených v rokoch 2000 a 2001 je uvedený v prílohe 1.

1.1 doprava

Riadiaci výbor ISPA schválil pre Slovenskú republiku v sektore dopravy 3 projekty s príspevkom ISPA v celkovej výške 124 145 200 €. Ide o 2 železničné projekty modernizácie železničnej trate Bratislava - Trnava v úsekoch Rača – Šenkvice a Šenkvice – Cífer a 1 dopravný projekt výstavby diaľnice D 61 v úseku Viedenská cesta – Prístavný most v Bratislave.

Pre schválené projekty boli Európskou komisiou poukázané, v súlade s dohodnutým mechanizmom platieb pre nástroj ISPA, prvá a druhá zálohová platba v celkovej výške  7 713 300 € pre projekt Modernizácia železničnej trate Bratislava - Trnava v úseku Rača – Šenkvice a prvá zálohová platba 5 693 630 € pre projekt Modernizácie železničnej trate Bratislava – Trnava v úseku Šenkvice - Cífer. Spolu bolo na účet Národného fondu Ministerstva financií SR poukázaných                             13 406 930 mil. €, čo predstavuje 10,8% z alokovaných prostriedkov pre uvedené projekty.

V oblasti dopravy zostáva z celkových alokovaných prostriedkov na obdobie  2000 – 2006 pre tento sektor k dispozícii ešte 48 946 070 €. V prípade dostatku projektov zo sektoru životného prostredia bude však z tejto sumy odčítaných 7 mil. €, ktoré získal sektor dopravy v roku 2000 na úkor životného prostredia. Týmto sa dodrží vyrovnanosť celkových alokácií medzi sektormi.

1.1.1	ISPA projekt č. 2000/SK/16/P/PT/001
Modernizácia železničnej trate Bratislava –Trnava (úsek Bratislava Rača – Šenkvice)

Projekt ISPA pre rok 2000 Modernizácia železničnej trate Bratislava –Trnava (úsek Bratislava Rača – Šenkvice) bol zo strany Európskej komisie podpísaný dňa                12. 10. 2000.

Vláda Slovenskej republiky schválila uvedené finančné memorandum uznesením vlády SR č. 1068/2000  zo dňa 20. 12. 2000. Finančné memorandum bolo za Slovenskú republiku podpísané dňa 21. 12. 2000.

Cieľom projektu je modernizácia železničnej trate súvisiaca s koľajovým zvrškom  a signalizáciou na úseku z Rače do Šenkvíc, tak aby súčasťou rekonštrukcie trate bola aj oprava staníc, staničných zastávok, priecestí a železničných mostov na danom úseku trate. 

Počas fázy výstavby projektu bude priamo vytvorených 218 pracovných miest a nepriamo 280 pracovných miest. Po ukončení výstavby projektu nevznikne žiadne pracovné miesto. Uvedené pracovné miesta sa chápu ako pracovné miesta na plný pracovný úväzok.

Konečným príjemcom pomoci sú Železnice Slovenskej republiky, ktoré budú zodpovedné aj za implementáciu projektu.

Financovanie

Celkové náklady projektu sú 57 363 000 €. Celkové oprávnené náklady pre uvedený projekt, na základe ktorých bol určený príspevok ISPA, sú 51 422 000 €. 

Príspevok ISPA predstavuje 38 566 500 €, t. j. 75 % celkových oprávnených nákladov. Národné spolufinancovanie projektu bude zabezpečené zo štátneho rozpočtu vo výške 12 855 500 € (25 % oprávnených nákladov). Suma 5 941 000 € predstavujúca neoprávnené náklady pre projekt (oprávnené a neoprávnené náklady pre projekt sú definované v prílohe III. 2 finančného memoranda) bude hradená zo štátneho rozpočtu.

Verejné obstarávanie

Výberové konanie v súlade s pravidlami pre predvtsupovú pomoc bolo uzatvorené podpisom zmluvy s víťazom 4. 3. 2002. Víťaz verejnej súťaže na hlavného dodávateľa prác - Doprastav a. s. začal stavebné práce na úseku Rača – Svätý Jur dňa 11. 3. 2002 prebratím staveniska.

1.1.2	ISPA projekt č. 2001/SK/16/P/PT/002
Výstavba diaľnice D61 – úsek Viedenská cesta – Prístavný most v Bratislave

Projekt ISPA pre rok 2001 Výstavba diaľnice D 61, časť Viedenská cesta – Prístavný most v Bratislave bol schválený Riadiacim výborom ISPA v novembri 2001 a podpísaný za Európsku komisiu dňa 6. 12. 2001. 

Vláda Slovenskej republiky schválila uvedené finančné memorandum uznesením vlády SR č. 2037/2002 zo dňa 10. 4. 2002. Finančné memorandum bolo za Slovenskú republiku podpísané dňa 19. 4. 2002.

Hlavným cieľom projektu je zlepšenie kvality príslušného európskeho dopravného koridoru v oblasti, ktorá bola identifikovaná ako dôležitý uzol siete TINA. Projekt zahŕňa spracovanie projektovej dokumentácie a výstavbu 3,87 km dlhého prepojenia 2x2 prúdovej delenej diaľnice (diaľnica D61) od Prístavného mosta po Viedenskú cestu.

Konečným príjemcom pomoci je Slovenská správa ciest, ktorá bude zodpovedná aj za implementáciu projektu.

Počas fázy výstavby projektu bude priamo vytvorených 250 pracovných miest, nepriamo vznikne 300 pracovných miest. Po ukončení výstavby projektu priamo vzniknú 4 pracovné miesta a nepriamo 1 pracovné miesto zabezpečujúce prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Financovanie 

Celkové náklady projektu sú 70 938 000 €. Celkové oprávnené náklady pre uvedený projekt, na ktorých základe bol určený príspevok ISPA, sú vo výške 52 210 000 €. 

Príspevok ISPA predstavuje 27 149 200 € t. j. 52% celkových oprávnených nákladov. Zvyšná časť spolufinancovania vo výške 25 060 800 € bude zabezpečená štátnym rozpočtom a úverom z Európskej investičnej banky. Suma 18 728 000 € predstavujúca neoprávnené náklady pre projekt bude hradená zo štátneho rozpočtu.

Verejné obstarávanie

Tendrová dokumentácia bola oficiálne odstúpená na posúdenie a odsúhlasenie Delegácii EK dňa 13. 2. 2002. V súčasnej dobe sa očakáva oficiálne schválenie tendrovej dokumentácie.

Termín vyhlásenia verejnej medzinárodnej súťaže je 21. 8. 2002. Termín pre doručenie ponúk je určený na 21. 11. 2002. Následne, dňa 22. 11. 2002, začne hodnotiaca komisia svoju činnosť. Predpokladá sa, že do konca februára 2003 bude podpísaný kontrakt s víťazom verejnej súťaže.

1.1.3	ISPA projekt č. 2001/SK/16/P/PT/003
Modernizácia železničnej trate v úseku Šenkvice - Cífer vrátane staníc Rača a Trnava

Projekt ISPA pre rok 2001 Modernizácia železničnej trate Šenkvice – Cífer a staníc Rača – Trnava na Slovensku bol schválený Riadiacim výborom ISPA v novembri 2001 a podpísaný za Európsku komisiu dňa 13. 12. 2001. 

Vláda Slovenskej republiky schválila uvedené finančné memorandum uznesením vlády SR č. 214/2002 zo dňa 6. 3. 2002. Finančné memorandum bolo za Slovenskú republiku podpísané dňa 8. 3. 2002.

Cieľom projektu je modernizácia železničnej trate na úseku Šenkvice - Cífer a a signalizácie na všetkých staniciach v celom úseku Rača – Trnava, vrátane všetkých staničných a medzistaničných úsekov predchádzajúceho projektu         2000 SK 16 P PT 001, ktoré neboli zahrnuté do tohto projektu. Modernizácia železničných staníc sa obmedzila na nevyhnutné opatrenia vyplývajúce priamo z modernizácie trate. 

Konečným príjemcom pomoci sú Železnice Slovenskej republiky, ktoré budú zodpovedné aj za implementáciu projektu.

Počas fázy výstavby projektu bude priamo vytvorených 446 pracovných miest, nepriamo 569 pracovných miest. Po ukončení výstavby projektu nevznikne žiadne pracovné miesto. Uvedené pracovné miesta sa chápu ako pracovné miesta na plný pracovný úväzok.

Financovanie

Celkové náklady projektu sú 136 329 000 €. Celkové oprávnené náklady pre uvedený projekt, na základe ktorých bol určený príspevok ISPA, sú 116 859 000 €. 

Príspevok ISPA predstavuje 58 429 500 €, t. j. 50% celkových oprávnených nákladov. Národné spolufinancovanie projektu bude zabezpečené zo štátneho rozpočtu vo výške 58 429 500 € (25 % oprávnených nákladov) ). Suma 19 470 000 € predstavujúca neoprávnené náklady pre projekt bude takisto hradená zo štátneho rozpočtu.

Verejné obstarávanie

Tendrová dokumentácia je posudzovaná Delegáciou Európskej komisie (DEK) a  zverejnenie oznámenie o verejnej súťaži je predpokladané v auguste resp. septembri 2002 s tým, že vyhodnotenie výberového konania sa uskutoční v decembri 2002.

1.2 životné prostredie

Riadiaci výbor ISPA v období 2000 - 2001 schválil pre Slovenskú republiku v sektore životného prostredia 5 investičných projektov a 1 projekt odbornej pomoci na prípravu investičných projektov s príspevkom ISPA v celkovej výške 48 363 876 €. 

Pre schválené investičné projekty boli Európskou komisiou, v súlade s dohodnutým mechanizmom platieb pre nástroj ISPA, poukázané prvé zálohové platby (10% z celkovej alokácie prostriedkov ISPA pre neskôr  uvedené investičné projekty) v celkovej výške 4 138 518 €. Pre projekt odbornej asistencie boli uskutočnené prvá a druhá zálohová platba v celkovej výške 190 764 €, ako aj priebežná platba vo výške 304 020 €. V rámci uvedených investičných projektov a projektu odbornej asistencie bolo poukázaných na účet Národného fondu Ministerstva financií SR spolu 4 633 302 € , čo predstavuje 9,58% z alokovaných prostriedkov pre dané projekty.

Čerpanie ďalších prostriedkov z alokovaných zdrojov na jednotlivé projekty bude podmienené skutočne vykonanými prácami a výdavkami na tieto projekty.

Expertná misia EK k environmentálnym projektom ISPA

V období od 25. 2. - 1. 3. 2002 sa z  iniciatívy Európskej komisie v Slovenskej republike uskutočnila pracovná misia expertného tímu, cieľom ktorej bolo preveriť právne postavenie konečných príjemcov pomoci z ISPA vo vzťahu k prebiehajúcej transformácii štátnych podnikov vodární a kanalizácií a ich odbornú a inštitucionálnu kapacitu. 

Išlo o konečných príjemcov pomoci pre nasledovné projekty ISPA:

•	2000/SK16/P/PE/001 „Pravobrežná čistiareň odpadových vôd v Trenčíne“,
•	2000/SK16/P/PE/002 „Rozšírenie čistiarne odpadových vôd mestskej aglomerácie v Nitre“,
•	2000/SK16/P/PE/003 „Sústava odkanalizovania a čistenia odpadových vôd, Banská Bystrica“,
•	2001/SK16/P/PE/004 „Odkanalizovanie a čistenie odpadových vôd v meste Komárno“,
•	2001/SK16/P/PE/005 „Rekonštrukcia a rozšírenie čistiarne odpadových vôd vo Zvolene“,
•	2001/SK16/P/PE/007 „Odkanalizovanie a čistenie odpadových vôd v meste Martin a regióne Dolný Turiec“.

Záverečná správa z misie zahŕňa niekoľko aspektov vrátane dokumentovania predchádzajúceho a aktuálneho vlastníctva majetku týkajúceho sa šiestich vyššie uvedených projektov, odhadu prebiehajúcej resp. budúcej transformácie vlastníctva tohto majetku, ako aj popisu navrhovanej vlastníckej štruktúry spolu s rozhodnutím, či časť vlastníctva bola, alebo by mohla byť odovzdaná súkromným investorom. 

Správa formuluje závery a odporúčania k:

(i)	opravným opatreniam nevyhnutným na ochranu európskych investícií v rámci programu ISPA, 
(ii)	potrebe poradenstva pre verejno-súkromné partnerstvo,
(iii)	potrebe strategického poradenstva pre slovenské inštitúcie.

Zhrnutie správy je uvedené v prílohe 2 materiálu.

K záverom a odporúčaniam správy sa uskutočnilo pracovné stretnutie medzi predstaviteľmi Európskej komisie zodpovednými za ISPA, expertným tímom a predstaviteľmi slovenských inštitúcií zainteresovanými na implementácii ISPA (Ministerstvo životného prostredia SR, Ministerstvo financií SR, Ministerstvo pôdohospodárstva SR, Úrad vlády SR a koneční príjemcovia pomoci). Na pracovné stretnutie boli prizvaní aj zástupcovia Ministerstva pre správu a privatizáciu národného majetku SR a Fondu národného majetku SR. Na pracovnom stretnutí bolo dohodnuté, že pre identifikovanie aktivít vedúcich k vyriešeniu konkrétnych otázok definovaných na pracovnom stretnutí bude vytvorená ad hoc Pracovná skupina bola zložená zo zástupcov Úradu vlády SR, Ministerstva financií SR, Ministerstva pôdohospodárstva SR, Ministerstva životného prostredia SR a Európskej komisie. 

V zmysle odporúčaní záverečnej správy sa mandát ad hoc Pracovnej skupiny vzťahoval na nasledovné okruhy vo vzťahu k implementácii konkrétnych projektov:

1)	Renegociácia kontraktu o prevádzkovaní infraštruktúry medzi prevádzkovateľom (TVS s.r.o.) a vlastníkom infraštruktúry TVK (a. s.).
2)	Zmena konečného príjemcu pomoci finančného memoranda zo Západoslovenské vodárne a kanalizácie š. p. na mesto Nitra a zabezpečenie finančnej životaschopnosti projektu
3)	Odborná pomoc pre mesto Komárno pri výbere privátneho partnera na prevádzku infraštruktúry vo vlastníctve mestskej vodárenskej spoločnosti KOMVaK a. s.
4)	Zmena konečného príjemcu pomoci finančného memoranda pre projekt z Turčianskych vodární a kanalizácií a. s. na Severoslovenské vodárne a kanalizácie š. p. v súlade s koncepciou transformácie štátnych podnikov vodární a kanalizácií 

V období medzi 6. 6. 2002 a 23. 7. 2002 sa uskutočnilo 5 pracovných stretnutí, pričom počas záverečného stretnutia bolo pripravené Memorandum o porozumení o prispôsobení Národnej stratégie ISPA v sektore životného prostredia národnej politike v oblasti zásobovania pitnou vodou a čistenia a odkanalizovania odpadových vôd. Slovenský preklad textu Memoranda o porozumení tvorí prílohu 3 materiálu.

1.2.1	ISPA projekt č. 2000SK/16/P/PE/001
Trenčín pravobrežná čistiareň odpadových vôd

Projekt programu ISPA 2000 „Trenčín pravobrežná čistiareň odpadových vôd“ bol komisárom EÚ podpísaný 5. 12. 2000.

Vláda Slovenskej republiky schválila uvedené finančné memorandum uznesením vlády SR č. 30/2001 zo dňa 17. 1. 2001. Finančné memorandum bolo za Slovenskú republiku podpísané dňa 31. 1. 2001.

Zámerom projektu je eliminovať niekoľko zostávajúcich doposiaľ nečistených výpustov komunálnych odpadových vôd do rieky Váh. Projekt zahŕňa vybudovanie novej pravobrežnej  ČOV a vybudovanie kombinovanej kanalizačnej sústavy na zachytávanie dažďových a splaškových vôd. Zmodernizovaná ČOV bude plne v súlade s požiadavkami smernice EÚ o kvalite mestských odpadových vôd a slovenských štandardov, noriem a príslušných zákonov a zabezpečí zvýšenie kvality vôd v rieke Váh. 

Počas fázy výstavby projektu bude priamo vytvorených 100 pracovných miest a nepriamo 15 pracovných miest. Po ukončení výstavby projektu priamo vznikne 14 pracovných miest a nepriamo 3 pracovné miesta zabezpečujúce prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Konečným príjemcom pomoci sú Trenčianske vodárne a kanalizácie a.s. (TVK). Za implementáciu projektu je zodpovedné Ministerstvo životného prostredia SR - IAEIP.

Financovanie

Celkové náklady projektu sú 8 880 405 €. Celkové oprávnené náklady pre uvedený projekt, na základe ktorých bol určený príspevok ISPA, sú 7 936 732 €. Príspevok ISPA predstavuje 3 968 366 €, t. j. 50 % celkových oprávnených nákladov. Národné spolufinancovanie projektu bude zo štátneho rozpočtu vo výške 992 092 €, čo predstavuje 12,5 % celkových oprávnených výdavkov. Zvyšok financií na realizáciu projektu zabezpečí konečný príjemca.

Verejné obstarávanie

Tendrová dokumentácia na výberové konanie na hlavného dodávateľa prác a nezávislý stavebný dohľad bola schválená DEK 8. 7. 20002 a oznámenie verejnej súťaže na hlavného dodávateľa prác a nezávislý stavebný dohľad bolo publikované v Úradnom vestníku EÚ (Official Journal) 23. 7. 2002. Vyhodnotenie ponúk sa uskutoční v novembri 2002.

Výstup z ad hoc Pracovnej skupiny

Negociácie o novej zmluve o prevádzkovaní medzi TVS a. s. a TVK a. s. boli započaté. 

Európska komisia deklarovala ochotu poskytnúť konečnému príjemcovi pomoci (TVK) odbornú pomoc pri renegociácii kontraktu o prevádzkovaní. Žiadosť o odbornú pomoc bola predložená Európskej komisii na základe záujmu deklarovaného zo strany TVK. Odborná pomoc bude 100% hradená z rozpočtu EÚ.

Európska komisia zároveň pripraví aj zmenu finančného memoranda, ktorá zavedie podmienku uvolnenia druhej zálohovej platby. Podmienkou uvolnenia druhej zálohovej platby bude akceptácia nových zmluvných podmienok o prevádzkovaní infraštruktúry vo vlastníctve TVS (vybudovanej za prispenia ISPA grantu)s dôrazom na elimináciu neprimeraného zisku zo strany prevádzkovateľa. 

S ohľadom na vyššie uvedené skutočnosti, Európska komisia akceptovala požiadavku slovenskej vlády na predĺženie obdobia, do ktorého sa musia začať práce na projekte o 1 rok – na 3 roky. Pôvodne finančné memorandum (Annex III.1, časť II(2)) hovorí o období 2 rokov od podpisu finančného memoranda Európskou komisiou, do ktorého sa musia začať práce na projektoch, inak má EK právo zrušiť svoj záväzok spolufinancovať projekt. 

1.2.2	ISPA projekt č. 2000/SK/16/P/PE/002
Rozšírenie čistiarne odpadových vôd pre mestskú aglomeráciu Nitra

Projekt ISPA 2000 "Čistiareň odpadových vôd v Nitre" bol Riadiacim výborom ISPA schválený dňa 27. 11. 2000. 

Vláda Slovenskej republiky schválila uvedené finančné memorandum uznesením vlády SR č. 276/2001 zo dňa 28. 3. 2001. Finančné memorandum bolo za Slovenskú republiku podpísané dňa 4. 4. 2001.

Cieľom investície je dokončenie čistiacej stanice odpadových vôd v Nitre. Realizáciou investície sa vytvoria predpoklady na ďalší rozvoj mesta z hľadiska populačného rastu i ako strediska priemyslu, obchodu a služieb. Realizáciou investície sa zabezpečí zlepšenie ochrany podzemných a povrchových vôd v  meste Nitra a okolí. Finálna kvalita vypúšťanej odpadovej vody bude zodpovedať smernici Európskej komisie pre mestské odpadové vody, ako aj slovenským environmentálnym normám, čím sa zabezpečí zvýšenie kvality vôd rieky Nitra a následne aj rieky Dunaj.

Počas fázy výstavby projektu bude priamo vytvorených 100 pracovných miest a nepriamo 94 pracovných miest. Po ukončení výstavby projektu priamo vznikne 20 pracovných miest a nepriamo 3 pracovné miesta zabezpečujúce prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Konečným príjemcom pomoci sú Západoslovenské vodárne a kanalizácie (ZsVaK) š. p. . Vo februári 2002 sa vlastníkom čistiarne odpadových vôd stalo mesto Nitra, na základe čoho bola Európskej komisii adresovaná žiadosť o zmenu konečného príjemcu pomoci pre uvedené finančné memorandum.

Za implementáciu projektu je zodpovedné Ministerstvo životného prostredia SR - IAEIP.

Financovanie

Celkové oprávnené náklady projektu, s ktorých vychádzala Európska komisia pre uvedený projekt predstavujú sumu 10,36 miliónov €.

Príspevok ISPA vo výške 50 % celkových oprávnených nákladov predstavuje sumu 5,18 miliónov  Spolufinancovaním zo štátneho rozpočtu bude pokrytých 12,5 % celkových oprávnených nákladov projektu, čo predstavuje 1,30 miliónov €. Na základe odporúčania záverečnej správy expertnej skupiny bol pripravený materiál na rokovanie vlády navrhujúci zmenu podielu štátneho rozpočtu na spolufinancovaní uvedeného projektu ISPA z 12,5% na 25 % celkových oprávnených nákladov. Analýza nákladov a výnosov nového vlastníka a budúceho príjemcu pomoci poukázala potrebu zvýšenia štátneho príspevku na zabezpečenie životaschopnosti projektu a finančnej stability mesta Nitra.

Zostávajúce náklady budú kryté konečným príjemcom pomoci.

Verejné obstarávanie

Príprava tendrovej dokumentácie zo strany mesta Nitra je podmienená zmenou konečného príjemcu pomoci vo finančnom memorande. V prípade schválenia zmeny finančného memoranda v júli 2002 je možné očakávať vyhlásenie výberového konania na hlavného dodávateľa prác a nezávislý stavebný dohľad v decembri 2002. Hodnotiaca komisia posúdi predložené ponuky v marci resp. v apríli 2003.

Výstup z ad hoc Pracovnej skupiny

V súčasnej dobe je v štádiu rokovaní zmluva o prevádzkovaní čistiarne odpadových vôd medzi vlastníkom (mesto Nitra) a prevádzkovateľom (ZsVaK).

Európska komisia súhlasila so zmenou finančného memoranda, ktoré bude reflektovať zmenu konečného príjemcu pomoci. Súčasťou zmeneného finančného memoranda budú aj podmienka pre druhú zálohovú platbu a pre záverečnú platbu. 

Podmienkou pre uvolnenie druhej zálohovej platby bude predloženie zmluvy o prevádzkovaní medzi regionálnou vodárenskou spoločnosťou a mestom Nitra, ktorá bude dokazovať, že pokrytie nákladov na oboch stranách je zaručené. Poplatky za čistenie odpadových vôd platené užívateľmi služieb v Nitre budú v dohodnuté s regionálnou vodárenskou spoločnosťou.

Podmienkou pre uvolnenie záverečnej platby bude predloženie správy o úsilí vynaloženom konečným príjemcom pomoci na integráciu vlastníctva a manažmentu čistiarne odpadových vôd do regionálnej vodárenskej spoločnosti.

S ohľadom na vyššie uvedené skutočnosti, Európska komisia akceptovala požiadavku slovenskej vlády na predĺženie obdobia, do ktorého sa musia začať práce na projekte o 1 rok – na 3 roky. Pôvodne finančné memorandum (Annex III.1, časť II(2)) hovorí o období 2 rokov od podpisu finančného memoranda Európskou komisiou, do ktorého sa musia začať práce na projektoch, inak má EK právo zrušiť svoj záväzok spolufinancovať projekt. 

1.2.3	ISPA projekt č. 2000/SK/16/P/PE/003
Sústava odkanalizovania a čistenia odpadových vôd v Banskej Bystrici.

Slovenská republika predložila v roku 2000 Európskej komisii žiadosť o finančnú podporu z ISPA pre projekt Sústava odkanalizovania a čistenia odpadových vôd v Banskej Bystrici. Projekt bol Riadiacim výborom ISPA schválený dňa 24. 11. 2000 za Európsku komisiu podpísané dňa 28. 12. 2000. 

Vláda Slovenskej republiky schválila uvedené finančné memorandum uznesením vlády SR č. 275/2001 zo dňa 28. 3. 2001. Finančné memorandum bolo za Slovenskú republiku podpísané dňa 4. 4. 2001.

Monitorovací výbor ISPA, ktorý sa uskutočnil 14. 6. 2001, konštatoval numerickú chybu v určení celkových oprávnených nákladov pre tento projekt, na základe ktorých bola určená výška spolufinancovania ISPA.

Riadiaci výbor ISPA, na základe informácie Monitorovacieho výboru ISPA, odsúhlasil zmenu finančného memoranda počas svojho zasadnutia v dňoch 22. – 23. 10. 2001. Dodatok finančného memoranda bol dňa 7. 12. 2001 podpísaný komisárom Európskej komisie pre regionálnu politiku Michelom Barnierom. Vláda SR dodatok k finančnému memorandu podpísala dňa 22. 3. 2002.

Cieľom projektu je rozšírenie kapacity a zvýšenie výkonnosti čistiarne odpadových vôd  (ČOV), vybudovanie kmeňového zberača a dobudovanie kanalizácie v meste Banská Bystrica a priľahlých obciach (cca 82,5 km). Zrealizovaním projektu sa dosiahne zvýšenie kvality vôd v rieke Hron.

Počas fázy výstavby projektu bude priamo vytvorených 300 pracovných miest a nepriamo 100 pracovných miest. Po ukončení výstavby projektu priamo vznikne 30 pracovných miest a nepriamo 5 pracovných miest zabezpečujúcich prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Konečným príjemcom pomoci sú Stredoslovenské vodárne a kanalizácie, š. p. . Za implementáciu projektu je zodpovedné Ministerstvo životného prostredia SR - IAEIP.

Financovanie

Celkové náklady projektu sú 54 781 039 € Celkové oprávnené náklady boli po odstránení numerickej chyby opravené na  45 468 667 € a príspevok ISPA zvýšený na 22 734 334 € (50% celkových oprávnených nákladov). Spolufinancovaním zo štátneho rozpočtu bude pokrytých 25% celkových oprávnených nákladov t. j. 11 367 166 €. Zvyšné náklady hradí konečným príjemca pomoci z vlastných zdrojov. 

Verejné obstarávanie

Tendrová dokumentácia pre výber hlavného dodávateľa prác pre prvú fázu prác a stavebný dohľad bola zaslaná na posúdenie DEK 19. 7. 2002. Po  odsúhlasení tendrovej dokumentácie DEK by mala byť začiatkom septembra vypísaná verejná súťaž na hlavného dodávateľa prác a nezávislý stavebný dohľad. Hodnotiaca komisia pre posudzovanie ponúk začne svoju činnosť koncom decembra 2002.

Tendrová dokumentácia pre výber hlavného dodávateľa prác pre druhú fázu a stavebný dohľad nad týmito prácami prác bude pripravená v roku 2004.

1.2.4	ISPA projekt č. 2000/SK/16/P/PE/004
Nakladanie s odpadovými vodami v meste Komárno

Projekt programu ISPA pre rok 2001 "Nakladanie s odpadovými vodami v meste Komárno" bol schválený Riadiacim výborom ISPA dňa 9. 4. 2001. 

Vláda Slovenskej republiky schválila uvedené finančné memorandum uznesením vlády SR č. 1113/2001 zo dňa 28. 11. 2001. Finančné memorandum bolo za Slovenskú republiku podpísané dňa 30. 11. 2001.

Konečným prijímateľom pomoci je mesto Komárno. Za implementáciu projektu  je  zodpovedné Ministerstvo životného prostredia SR - IAEIP.

Cieľom projektu je rekonštrukcia a skvalitnenie čistiarne  odpadových vôd v meste Komárno, rekonštrukcia mestského kanalizačného systému, vybudovanie retenčných nádrží a rozšírenie kanalizačného systému do predmestí a okolitých dedín. Mesto má kombinovaný systém zberu všetkých odpadových vôd z domácností a prevažnej časti dážďových vôd. Budúca fáza projektu by mohla umožniť rozšírenie mestského kanalizačného systému. Opatrenie zabráni znečisťovaniu zásob pitnej vody a nesprávnemu odstraňovaniu splaškov. Taktiež sa ním predíde nesúladu s budúcou legislatívou EU a Slovenska.

Počas fázy výstavby projektu bude priamo vytvorených 100 pracovných miest a nepriamo 10 pracovných miest. Po ukončení výstavby projektu priamo nevznikne žiadne pracovné miesto. Uvedené pracovné miesta sa chápu ako pracovné miesta na plný pracovný úväzok.

Financovanie

Celkové náklady projektu sú 8 837 700 €. Celkové oprávnené náklady pre uvedený projekt, na základe ktorých bol určený príspevok ISPA sú vo výške 8 043 700 € .

Príspevok ISPA predstavuje 4 021 850 € t.j. 50% celkových oprávnených nákladov. Spolufinancovaním zo štátneho rozpočtu bude pokrytých 25 % celkových oprávnených nákladov projektu, čo predstavuje 2 010 925 €.

Konečný prijímateľ pomoci – mesto Komárno zabezpečuje spolufinancovanie zostávajúcej čiastky v rovnakom objeme, t.j. 2 010 925 € v rámci úveru PKB a. s. .

Verejné obstarávanie

Tendrová dokumentácia na výber hlavného dodávateľa prác a nezávislý stavebný dohľad je v súčasnosti posudzovaná IA EIP. Vyhlásenie verejnej súťaže sa predpokladá v septembri 2002. Následne jej vyhodnotenie v januári 2003. 

1.2.4	ISPA projekt č. 2001/SK/16/P/PE/005
Rekonštrukcia a rozšírenie čistiarne odpadových vôd vo Zvolene

Projekt ISPA pre rok 2001 „Rekonštrukcia a rozšírenie čistiarne odpadových vôd v meste Zvolen“ bol schválený Riadiacim výborom ISPA v novembri 2001 a podpísané za Európsku komisiu dňa 6. 12. 2001. 

Vláda Slovenskej republiky schválila uvedené finančné memorandum uznesením vlády SR č. 270/2002 zo dňa 20. 3. 2002. FM bolo za Slovenskú republiku podpísané dňa 22. 3. 2002.

Cieľom projektu je modernizácia a rozšírenie čistiarne odpadových vôd v meste Zvolen (zberajúca odpadové vody mesta Zvolen, Sliač a kúpeľov Kováčová) tak, aby spĺňala environmentálne normy Slovenskej republiky a EÚ keďže jestvujúca čistiareň odpadových vôd, postavená v roku 1971, je zastaralá a trpí hydraulickým preťažením a neschopnosťou odstraňovať dusík a fosfor. Znečisťujúce látky sú vypúšťané do rieky Hron a spôsobujú ďalšie zhoršovanie kvality povrchových vôd. 

Počas fázy výstavby projektu bude priamo vytvorených 135 pracovných miest a nepriamo 40 pracovných miest. Uvedené pracovné miesta sa chápu ako pracovné miesta na plný pracovný úväzok.

Konečným príjemcom pomoci sú Stredoslovenské vodárne a kanalizácie. Za implementáciu projektu  je  zodpovedné Ministerstvo životného prostredia SR - Implementačná agentúra pre environmentálne investičné projekty.

Financovanie

Celkové náklady projektu sú 11 813 420 €. Celkové oprávnené náklady pre uvedený projekt, na základe ktorých bol určený príspevok ISPA, sú 10 967 050 €. 

Príspevok ISPA predstavuje 5 483 525 €, t. j. 50 % celkových oprávnených nákladov. Národné spolufinancovanie projektu zo štátneho rozpočtu bude 2 741 763 €. Zostávajúce financie na realizáciu projektu zabezpečí konečný príjemca pomoci z vlastných zdrojov. 

Verejné obstarávanie

V súčasnosti prebiehajú práce na príprave podkladov a samotného výberového konania na hlavného dodávateľa prác a dohľadu nad stavebnými prácami. Na tieto aktivity je yvužívaná odborná pomoc z ISPA. Vyhlásenie verejnej súťaže sa predpokladá v novembri 2002. Následne jej vyhodnotenie v marci 2003. 

1.2.5	ISPA projekt č. 2001/SK/16/P/PE/007
Kanalizácia a čistenie odpadových vôd v Martine a v regióne Dolný Turiec

Projekt ISPA pre rok 2001 Kanalizácia a čistenie odpadových vôd v Martine a v regióne Dolný Turiec bol schválený Riadiacim výborom ISPA v novembri 2001. Zo strany slovenskej vlády nebolo doteraz podpísané finančné memorandum. Dôvodom je nevyriešenie statusu konečného príjemcu pomoci, keďže konečný príjemca – Turčianske vodárne a kanalizácie a. s. (akciová spoločnosť miest a obcí) tak, ako ho definuje finančné memorandum, nie je schopný plniť podmienku finančného memoranda pre druhú zálohovú platbu „predloženie potvrdenia zo strany kompetentného orgánu, že konečný príjemca, Turčianske vodárne a kanalizácie a.s., prevzal plnú kontrolu a zodpovednosť za hospodárenie s odpadovými vodami v oblasti, ktorú projekt pokrýva.” (článok 8 (3)).

Vyriešenie vyššie uvedenej otázky je viazané na ukončenie transformácie štátnych podnikov vodární a kanalizácií. 

V súčasnosti prebiehajú pracovné rokovania s Európskou komisiou, konečným príjemcom pomoci a Severoslovenskými vodárňami a kanalizáciami š. p. (SeVaK) o spôsobe riešenia postavenia konečného príjemcu vo vzťahu k realizácii finančného memoranda. Európska komisia, na základe správy expertnej skupiny, ktorá realizovala prieskum ISPA projektov v oblasti životného prostredia na Slovensku z pohľadu odbornej kapacity a právneho postavenia konečných príjemcov pomoci, odporúča zmenu konečného príjemcu na SeVaK (bližšie informácie v prílohe 2 a 3). 
Cieľom projektu je rozšírenie, skompletizovanie a oprava kanalizačných sietí v meste Martin a v siedmych priľahlých obciach nachádzajúcich sa v projektovej oblasti, ako aj zmodernizovanie a zlepšenie biologického čistenia v existujúcej ČOV Martin – Vrútky. Kvalita vypúšťanej vody  z zmodernizovanej ČOV bude plne v súlade s požiadavkami smernice EÚ o kvalite mestských odpadových vôd a slovenských štandardov, noriem a príslušných zákonov a zabezpečí zvýšenie kvality vôd v rieke Váh. 
Počas fázy výstavby projektu bude priamo vytvorených 120 pracovných miest. Po ukončení výstavby projektu nevznikne žiadne pracovné miesto. Uvedené pracovné miesta sa chápu ako pracovné miesta na plný pracovný úväzok.

Za implementáciu projektu je zodpovedné Ministerstvo životného prostredia SR - IAEIP.

Financovanie

Celkové náklady projektu sú 13 509 202 €. Celkové oprávnené náklady pre uvedený projekt, na základe ktorých bol určený príspevok ISPA, sú 12 295 676 €. 

Príspevok ISPA predstavuje 6 024 881 €, t. j. 49 % celkových oprávnených nákladov. Národné spolufinancovanie projektu bude zo štátneho rozpočtu vo výške 3 073 919 €. Zvyšok financií na realizáciu projektu zabezpečí konečný príjemca. 

1.2.6	ISPA projekt č. 2000/SK/P/PA/001
Odborná pomoc pre prípravu environmentálnych projektov

Finančné memorandum „Odborná pomoc pre prípravu environmentálnych projektov“ bolo komisárom EÚ podpísané dňa 26. 4. 2001. Vláda SR podpísala FM dňa 6. 6. 2001.

Vláda Slovenskej republiky schválila uvedené finančné memorandum uznesením vlády SR č. 504/2001 zo dňa 6. 6. 2001. Finančné memorandum bolo za Slovenskú republiku podpísané dňa 6. 6. 2001.

Cieľom odbornej pomoci je vypracovanie štúdií uskutočniteľnosti, finančných analýz, spracovanie analýz nákladov a výnosov, tendrovej dokumentácie, posúdenie projektovej dokumentácie, spracovanie kompletnej žiadosti ISPA a podpornej dokumentácie vrátane štandartného formuláru žiadosti ISPA o spolufinancovanie predmetných projektov z predvstupového fondu ISPA. 

Ide o nasledovné projekty: Zásobovania južnej časti okresu Veľký Krtíš pitnou vodou, Čistenie a odkanalizovanie odpadových vôd v regióne Topol’čany – Duchonka, Modernizácia čistenia a odkanalizovania odpadových vôd v Dunajskej Strede, Rozšírenie čistiarne odpadových vôd vo Zvolene, Čistenie a odkanalizovanie odpadových vôd na juhovýchodnom Zemplíne, Ochrana rezervoáru pitnej vody Starina. 

Podieľanie sa odbornej pomoci na jednotlivých žiadostiach ISPA by malo zabezpečiť vypracovanie žiadostí v požadujúcej kvalite a zároveň vytvoriť dostatočnú zásobu projektov pre plynulé čerpanie prostriedkov z predvstupového nástroja ISPA v sektore životného prostredia.

Uvedený zoznam projektov je len indikatívny a v prípade nutnosti je možné so súhlasom Európskej komisie vykonať v ňom zmeny. Odsúhlasenie odbornej pomoci pre určitý projekt neznamená, že tento automaticky získa aj investičnú podporu z programu ISPA. S ohľadom na odporúčanie odbornej pomoci neboli odsúhlasené projekty Odkanalizovanie odpadových vôd v regióne Topoľčany – Duchonka, Modernizácia čistenia a odkanalizovania odpadových vôd v Dunajskej Strede a Ochrana rezervoáru pitnej vody Starina. 

Európska komisia dodatočne odsúhlasila zaradenie projektov Humenné – kanalizácia a nakladanie s odpadovými vodami, Systém nakladania s odpadovými vodami regióne Šaľa a Modernizácia teplárne v Žiline do indikatívneho zoznamu projektov, ktoré budú financované v rámci uvedeného finančného memoranda.

Financovanie

Celkové náklady projektu sú 1 271 760 €. Celkové oprávnené náklady pre uvedený projekt, na základe ktorých bol určený príspevok ISPA sú vo výške 1 271 760 € .

Príspevok ISPA predstavuje 953 820 € t.j. 75 % celkových oprávnených nákladov. Spolufinancovaním zo štátneho rozpočtu bude pokrytých 25 % celkových oprávnených nákladov projektu, čo predstavuje 317 940 €.

Verejné obstarávanie

Verejné obstarávanie prebieha priebežne podľa procedúr platných pre opatrenia financované z prostriedkov Európskych spoločenstiev. Prostredníctvom tohto finančného memoranda bola nakontrahovaná odborná pomoc pre prípravu environmentálnych investičných projektov v zmysle vyššie uvedenej informácie.

1.2.7	ISPA projekt č. CCI 2001/CE/16/P/AT/002
Finančné memorandum o udelení grantu na činnosť monitorovacích výborov

Finančné memorandum o udelení grantu na činnosť monitorovacích výborov bolo komisárom EU podpísané dňa 16. 7. 2001. 

Vláda Slovenskej republiky schválila uvedené finančné memorandum uznesením vlády SR č. 1096/2001 zo dňa 21. 11. 2001. Finančné memorandum bolo za Slovenskú republiku podpísané dňa 30. 11. 2001.

Predmetom tohoto finančného memoranda je grant Spoločenstva na podporu činnosti monitorovacieho výboru ISPA. Priemerná dĺžka trvania pracovných stretnutí monitorovacích výborov je spravidla dva dni a môžu sa konať v ľubovoľnom termíne najmenej dvakrát ročne počas celej doby platnosti memoranda. Monitorovací výbor ISPA dohliada na finančný a fyzický pokrok v implementácii projektov ISPA v SR, nemá rozhodovaciu právomoc, môže len navrhovať úpravy podmienok, za ktorých sa projekt realizuje. Rozhodnutie prijíma Európska komisia na základe odporúčania výboru. 

Financovanie

Celkové náklady na činnosť monitorovacích výborov a nárokovateľné nákladové položky hradené z finančných prostriedkov Spoločenstva sa odhadujú na 60 000 €. Spoločenstvo sa zaväzuje vyčleniť 100 % odhadovaných nárokovateľných nákladov uvedených vo finančnom memorande.

2 Programovanie ISPA 2002

Na základe Nariadenia Rady ES 1267/1999 o vytvorení Nástroja pre štrukturálnu politiku v predvstupovom období (ISPA), v rámci predvstupovej pomoci EÚ kandidátskym krajinám, v období 2000 - 2006 z predvstupového nástroja finančnej pomoci ISPA alokovaných 1 040 000 000 €., ktorá je vyčlenená pre Slovenskú republiku predstavuje Tieto prostriedky sú v zmysle Nariadenia Rady 1267/1999 rozdelená v pomere 50:50 pre sektor životného prostredia a sektor dopravy, čo predstavuje v priemere 23,4 mil. € pre každý sektor ročne z priemernej ročnej alokácie 46,8 mil. €.

Žiadosti o financovanie z ISPA sú pripravované v štandardnej forme v anglickom jazyku tak, ako to vyžadujú pravidlá pre predkladanie žiadostí stanovené Nariadením Rady 1267/99 o vytvorení Nástroja pre štrukturálnu politiku v predvstupovom období (ISPA) a Koordinačnej smernice pre prípravu a realizáciu programu ISPA v SR. Súčasťou predmetnej žiadosti je štúdia uskutočniteľnosti, analýza nákladov a prínosov, finančná analýza a ekonomická analýza, finančný plán a podporná dokumentácia podávajúca informácie o konečnom príjemcovi pomoci.

Predmetná žiadosť o financovanie z ISPA je v zmysle Koordinačnej smernice pre prípravu a realizáciu programu ISPA v SR a uznesenia vlády SR predkladaná podpredsedníčkou vlády pre európsku integráciu odborným zložkám Generálneho riaditeľstva Európskej komisie pre regionálnu politiku.

Návrhy žiadostí o financovanie z ISPA sú však pred zaslaním Európskej komisii predkladané na rokovanie vlády na základe uznesenia vlády Slovenskej republiky    č. 135/2001 zo dňa 14. februára 2001 a v súlade s Pokynmi pre hospodárenie s finančnými prostriedkami realizácie programu ISPA (čl. 17,odsek 5) schválenými uznesením vlády SR č. 1114/2001 zo dňa 28. 11. 2001.

Finančné memorandum o uvoľnení prostriedkov z rozpočtu Európskych spoločenstiev je pre každý projekt osobitne pripravované v spolupráci s Európskou komisiou, po odsúhlasení projektu Riadiacim výborom ISPA, na základe predložených žiadostí o financovanie z ISPA. Riadiaci výbor ISPA je tvorený zástupcami členských štátov EÚ a svoju činnosť vykonáva v zmysle nariadenia ES 1267/99 o vytvorení Nástroja pre štrukturálnu politiku v predvstupovom období (ISPA). Európska komisia má vyhradené právo rozhodnúť o výške finančného príspevku z ISPA pre financovanie projektu. Finančné memorandum pre projekt, v ktorom budú určené konečné objemy spolufinancovania projektu z ISPA a národných zdrojov, sa pred podpisom za slovenskú stranu predkladá na schválenie vláde SR v zmysle uznesenia vlády SR č.600/2000.

V programovacom roku 2002 boli k 30. júnu 2002 Európskej komisii predložené žiadosti o financovanie z ISPA pre 7 projektov (5 projektov z oblasti životného prostredia a 2 dopravné projekty). Celkové náklady uvedených projektov, ktoré sa uchádzajú o financovanie v rámci ISPA, predstavujú 447 950 500 €. Celkový požadovaný grant z ISPA je vo výške 215 771 822 € a spolufinancovanie zo strany štátu a konečných príjemcov pomoci sa predpokladá vo výške 232 178 678 €.

súhrnná tabuľka žiadostí predložených Európskej komisii v roku 2002 do 30. júna tvorí prílohu 4 materiálu.

2.1 Doprava

Vláda SR na svojom rokovaní 10. 1. 2002 schválila aktualizáciu Národnej stratégie ISPA predloženú Ministerstvom dopravy, pôšt a telekomunikácií SR (MDPT). Aktualizovaná Národná stratégia ISPA uvádza stratégie jednotlivých druhov dopráv a zoznam projektov navrhnutých do programu ISPA, pričom oproti pôvodnej stratégii ISPA je tento zoznam doplnený o projekty ležiace na medzinárodnom koridore VI (Gdaňsk – Varšava –Bialsko Biala – Zwardoň – Skalité – Žilina). Finančné nároky navrhovaných projektov ISPA idú nad rámec dostupných prostriedkov ISPA, avšak materiál sa opiera o referenčný dátum vstupu SR do Európskej únie - rok 2004. Aktualizovaná stratégia ISPA, sektor dopravy, je teda koncipovaná výhľadovo a uvažuje aj so situáciou po vstupe SR do Európskej únie.

Európskej komisii boli v roku 2002 predložené 2 žiadosti o financovanie z ISPA. Ide o projekty Modernizácia železničnej trate Trnava – Nové Mesto nad Váhom v úseku Trnava - Piešťany a Výstavba diaľničného úseku D 1, Mengusovce-Jánovce. 

Zo žiadostí predložených Európskej komisii v tomto roku, bude prepravené finančné memorandum pre projekt Modernizácia železničnej trate Trnava – Nové Mesto nad Váhom v úseku Trnava - Piešťany čim Slovenská republika vyčerpala finančné prostriedky vyčlenené pre investičné aktivity v sektore dopravy v rámci programu ISPA až do roku 2006.

Európska komisia bola informovaná o zámere Ministerstva dopravy, pôšt a telekomunikácií SR začať s prípravou 10 projektov (5 projektov v oblasti cestnej dopravy a 5 projektov v oblasti železničnej dopravy), ktoré budú financované z Kohézneho fondu. Na prípravu projektov žiada o odbornú pomoc z ISPA vo výške 2 mil. €. Žiadosť o odbornú pomoc z ISPA bude pripravená a predložená Európskej komisii do konca roka 2002.

2.1.1	Výstavba diaľničného úseku D1, Mengusovce – Jánovce

Projekt sa nachádza na trase transeurópskeho dopravného koridoru V, dopĺňa diaľničnú sieť  na miestnej, národnej  i medzinárodnej úrovni a nadväzuje na projekt rovnakého charakteru „Výstavba diaľničného  úseku D1, úsek Viedenská cesta – Prístavný most v Bratislave“ (FM 2001 SK16 P PT 002). Pre tento projekt bol v roku 2001 odsúhlasený grant ISPA v celkovom objeme 27 149 200  €.   

Účelom projektu je vybudovať diaľničný úsek Mengusovce – Jánovce v celkovej dĺžke 25,850 km.

Realizovaním uvedeného projektu dôjde k  zlepšeniu prejazdnosti územia, zvýšeniu bezpečnosti cestnej premávky, zníženiu zaťaženia dotknutého územia z hľadiska životného prostredia (zníženie hladiny hluku, znečistenie ovzdušia miest a obcí zaťažených tranzitnou  dopravou). 

Investičné aktivity budú pozostávať z výstavby dvojitého diaľničného tunela „Bôrik“ v celkovej dĺžke približne 1000 m (východný trakt 993 m, západný trakt 999 m), z 15 diaľničných mostov, 13 mimoúrovňových križovatiek a diaľničných privádzačov , 2 mostov cez rieku Poprad a diaľničného obchvatu mesta Poprad.

Celkové rozpočtové náklady projektu					229 635 000 €
Požadovaný grant ISPA							  95 123 000 €
Národné spolufinancovanie						134 512 000 €

Predpokladá sa, že národné spolufinancovanie bude rozdelené nasledovne: 

47 812 000 €  z kapitoly Ministerstva dopravy, pôšt a telekomunikácií SR
86 700 000 € formou projektového úveru z Európskej investičnej banky

Počas fázy výstavby projektu bude priamo vytvorených 1800 pracovných miest a nepriamo 600 pracovných miest. Po ukončení výstavby projektu priamo vznikne 50 a nepriamo 15 pracovných miest zabezpečujúcich prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Začiatok realizácie uvedeného projektu je plánovaný vo februári 2003 a jeho ukončenie sa predpokladá v novembri 2007.

2.1.2	Modernizácia železničnej trate Trnava – Nové Mesto nad Váhom, úsek Trnava – Piešťany

Projekt sa nachádza na trase transeurópskeho dopravného koridoru V a nadväzuje na projekty rovnakého charakteru na úseku Bratislava Rača – Trnava :

•	Modernizácia železničnej trate v úseku Bratislava –Trnava, úsek Bratislava Rača – Šenkvice (ISPA 2000)
•	Modernizácia železničnej trate v úseku Šenkvice – Cífer a železničných staníc Rača – Trnava (ISPA 2001). 

Z Nástroja pre štrukturálne politiky v predvstupovom obdobi (ISPA) boli pre tieto projekty v rokoch 2000 a 2001 pridelené granty z ISPA v celkovom objeme 96,996 mil. €.

Účelom projektu je zrekonštruovať železničnú trať v úseku Trnava - Piešťany tak, aby umožňovala vlakovým súpravám dosahovať rýchlosť 160 km/h. 

Projekt bude pozostávať z výmeny koľajového zvršku a spodku, z výmeny trolejového vedenia, z výstavby nových železničných mostov a železničných nadjazdov, rekonštrukcie priľahlých nástupíšť a z inštalácie nového signalizačného zariadenia  na železničnej trati v úseku Trnava - Piešťany.

Celkové rozpočtové náklady projektu 					93 488 000 eur
Požadovaný grant z ISPA							70 116 000 €
Národné spolufinancovanie						23 372 000 €

Národné spolufinancovanie je predbežne uvažované v dvoch alternatívach, a to priamo zo štátneho rozpočtu, alebo formou štátnej záruky na úver z medzinárodnej finančnej inštitúcie.

Počas fázy výstavby projektu bude priamo vytvorených 285 pracovných miest a nepriamo 356 pracovných miest. Po ukončení výstavby sa nepredpokladá vznik nových pracovných miest. Uvedené pracovné miesta sa chápu ako pracovné miesta na plný pracovný úväzok.

Začiatok realizácie uvedeného projektu je plánovaný vo februári 2003 a jeho ukončenie sa predpokladá v novembri 2007.

2.2 Životné prostredie

Dňa 6. 6. 2002 sa uskutočnilo pracovné rokovanie k odporúčaniam záverečnej správy z pracovnej misie expertného tímu za účasti zástupcov Európskej komisie, zainteresovaných slovenských inštitúcií a konečných príjemcov pomoci pre jednotlivé projekty (viacej v časti 1.2).

Závery misie nezávislých expertov Európskej komisie, ktorá uskutočnila odbornú analýzu stavu už schválených projektov, sa týkajú aj opatrení vo vzťahu k programovaniu ISPA, ktoré v budúcnosti prispejú k hladkej implementácii v budúcnosti predkladaných projektov.

V súlade s odporúčaniami správy, bolo na pracovnom rokovaní s príslušnými odbornými útvarmi Generálneho riaditeľstva EK pre regionálnu politiku, Ministerstvom životného prostredia SR a Ministerstvom pôdohospodárstva SR dohodnuté, že programovanie projektov ISPA v sektore pitná voda a čistenie a odkanalizovanie odpadových vôd bude postupovať v súlade s politikou vlády týkajúcej sa transformácie daného sektora. Týmto sa zabezpečí integrovaný prístup k rozvoju infraštruktúry v pôsobnosti vodárenských spoločností a zabezpečí sa zachovanie solidarity medzi chudobnejšími a bohatšími oblasťami v regiónoch v pôsobnosti vodárenských spoločností. Toto opatrenie umožní prípravu dostatočnej zásoby vhodných projektov pre Kohézny fond a Štrukturálne fondy. Európska komisia deklarovala pripravenosť poskytnúť odbornú pomoc pre budúce obecné vodárenské spoločnosti pri príprave investičných stratégií a prioritizácii budúcich investičných aktivít vrátane prípravy projektov.

Všetky budúce projekty v danom sektore budú pripravované v spolupráci s regionálnymi vodárenskými spoločnosťami vo vlastníctve obcí ako konečnými príjemcami pomoci. Týmto sa zabezpečí vyrovnaná účasť samospráv na realizácii ISPA v danom sektore. Pre uvedené transformované regionálne vodárenské spoločnosti bude Európskou komisiou poskytnutá odborná pomoc v hodnote cca      5 mil. € (okrem obecnej vodárenskej spoločnosti, ktorá bude nástupcom Stredoslovenských vodární a kanalizácií š. p., ktoré už čerpajú odbornú pomoc v hodnote 2 mil. €). Odborná pomoc bude zameraná na poradenstvo pri príprave hospodárskych plánov, investičných stratégií, prioritizáciu investičných aktivít, vrátane prípravy projektov pre financovanie z ISPA, Štrukturálnych fondov a Kohézneho fondu.

Rámcovú žiadosť o odbornú pomoc pre odborné posilnenie regionálnych vodárenských spoločností pripraví Ministerstvo životného prostredia SR. Predmet odbornej pomoci bude v spolupráci Ministerstva životného prostredia SR a Ministerstva pôdohospodárstva SR špecifikovaný priamo s vodárenskými spoločnosťami a bude zohľadňovať ich aktuálne potreby. Žiadosť o odbornú pomoc bude predložená Európskej komisii do konca augusta 2002.

Vyššie uvedená stratégia v oblasti programovania sa bude vzťahovať aj na projekty predkladané Európskej komisii v roku 2002, kde sú koneční príjemcovia pomoci združenia miest a obcí. Ide o projekty Zásobovanie pitnou vodou a odkanalizovanie Juhovýchodného Zemplína a Zabezpečenie zásobovania južnej časti okresu Veľký Krtíš pitnou vodou. 

V súčasnosti prebiehajú rokovania medzi Ministerstvom životného prostredia SR a pôvodnými konečnými príjemcami pomoci pre vyššie uvedené projekty (asociácie miest a obcí) o zmene konečného príjemcu pomoci na regionálnu vodárenskú spoločnosť. Rokovania komplikuje fakt, že transformácia vodární a kanalizácií neprebieha v súlade s vládou schváleným časovým harmonogramom, čo spôsobuje určité riziko, že sa nepodarí uskutočniť zmenu konečných príjemcov pomoci v tomto programovacom roku. V tom prípade by prišlo k zníženiu celkových naprogramovaných prostriedkov ISPA o 29 322 122 €.

V prípade akceptovania zmeny konečných príjemcov pomoci na vodárenské spoločnosti pre projekty Juhovýchodný Zemplín a Veľký Krtíš, Slovenská republika by naprogramovala celú alokáciu pre sektor životného prostredia pre rok 2002 a 2003 a časť alokácie jedného z nasledujúcich rokov. V prípade, že finančná situácia regionálnych vodárenských spoločností, ktoré by mali byť konečnými príjemcami pomoci pre tieto projekty, bude vyžadovať vyššiu úroveň grantu, Európska komisia bude na základe požiadavky slovenskej strany (doloženej finančnou analýzou) iniciovať procedúru príslušného zvýšenia podielu ISPA na spolufinancovaní projektov. V praxi to znamená, že projekty by si nevyžadovali priame financovanie vodárenskými spoločnosťami a boli by financované v pomere 75:25 ISPA a štátnym rozpočtom.

V rámci programovania na rok 2002 boli Európskej komisii predložené nasledovné projekty:

2.2.1	Zásobovanie pitnou vodou a odkanalizovanie Juhovýchodného Zemplína 

Projektom dotknutá oblasť sa nachádza v košickom regióne -  okres Michalovce. Na území sa nachádza 54 samospráv. Investičné aktivity budú pozostávať z výstavby vodovodnej siete, vodojemu, kanalizácie, prečerpávacích staníc, odkalovacích nádrží, rekonštrukcie čistiarne odpadových vôd v Michalovciach, vybudovania čistiarne odpadových vôd v Pavlovciach a hlavnej prečerpávacej stanice vo Veľkých Kapušanoch.

Celkové rozpočtové náklady projektu 					23 610 600 €

Oprávnené náklady pre určenie výšky grantu ISPA			20 613 900 €
Požadovaný grant z ISPA							13 399 000 €
Národné spolufinancovanie (štátny rozpočet) 				  5 153 475 €
Národné spolufinancovanie (konečný príjemca)			  5 058 125 €

Pri horeuvedenej štruktúre financovania projektu a predpokladanom každoročnom náraste cien vodného a stočného v období 2006-2011 vo výške 6% a v období         2011-2044 vo výške 1% je vnútorná miera finančnej návratnosti celého projektu          19.6 %.

Počas fázy  výstavby projektu bude  priamo vytvorených 500 pracovných miest a nepriamo 50 pracovných miest. Po ukončení výstavby projektu priamo vznikne 16 a nepriamo 10 pracovných miest zabezpečujúcich prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Začiatok výstavby projektu je plánovaný v januári 2003, ukončenie sa plánuje v júni 2005.

2.2.2	Zlepšenie životného prostredia v oblasti Liptova

Projektom dotknutá oblasť zahŕňa mestá Liptovský Mikuláš (34 000 obyvateľov) a Liptovský Hrádok (8 500 obyvateľov) s priľahlými oblasťami. Celkový projekt je koncipovaný ako súbor prác, ktoré zvýšia efektívnosť a účelnosť zariadení upravujúcich splaškové a dažďové vody v Liptovskom regióne. Podľa druhu financovania prác je projekt rozdelený na dve etapy.

Prvá etapa projektu, pre ktorú je predkladaná žiadosť o financovanie z ISPA, je zameraná na rekonštrukciu a rozšírenie kanalizačného systému v uvedenej oblasti. 

Druhá etapa projektu, ktorá bude financovaná zo zdrojov SeVaK-u, zahŕňa rekonštrukciu čistiarne odpadových vôd v Liptovskom Hrádku a práce na zvýšenie výkonu čistiarne odpadových vôd v Liptovskom Mikuláši.

Celkové rozpočtové náklady projektu 					11 433 800 €
Oprávnené náklady pre určenie výšky grantu ISPA			10 514 400 €
Požadovaný grant z ISPA							  5 257 200 €
Národné spolufinancovanie (štátny rozpočet) 				  2 628 600 €
Národné spolufinancovanie (konečný príjemca)			  3 548 000 €

Požadovaný grant ISPA predstavuje 50 % oprávnených nákladov na zrealizovanie projektu.

Pri horeuvedenej štruktúre financovania projektu a predpokladanom každoročnom náraste cien vodného a stočného je vnútorná miera finančnej návratnosti celého projektu 7%.

Počas fázy výstavby projektu bude priamo vytvorených 100 pracovných miest a nepriamo 30 pracovných miest. Po ukončení výstavby projektu priamo vzniknú 3 pracovné miesta zabezpečujúce prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Začiatok výstavby predmetnej etapy projektu je plánovaný vo februári 2004, ukončenie sa plánuje v decembri 2006. 

2.2.3	Zabezpečenie zásobovania južnej časti okresu Veľký Krtíš pitnou vodou

Projektom dotknutá oblasť zahŕňa 50 obcí južnej časti okresu Veľký Krtíš, pričom bude priamo riešiť zabezpečenie pitnej vody pre 36 obcí, ktoré disponujú vlastnými zdrojmi pitnej vody nespĺňajúcej požiadavky Smernice EK 98/83/EC o kvalite vody pre ľudskú potrebu. Celkový projekt je koncipovaný ako súbor prác, ktoré zabezpečia vybudovanie systému rozvodu pitnej vody pre 50 obcí južnej časti okresu. 

Základným cieľom celého projektu je vyriešenie nedostatku pitnej vody v dotknutej oblasti s najrozsiahlejším znečistením zdrojov podzemnej vody. Znečistenie je spôsobené najmä nitrátmi, ktorých koncentrácie mnohonásobne presahujú normu 50 mg/l (viac ako 200 mg/l vo vzorkách z jednotlivých zdrojov vody).

Realizácia projektu zabezpečí pripojenie cca 20 000 obyvateľov ku spoľahlivému a nezávadnému zdroju vody a zvýši kvalitu a vyrovnanosť dodávok pitnej vody pre cca 20 000 ďalších užívateľov.

Celkové oprávnené náklady						  24 497 110 €
Požadovaný grant z ISPA							  15 923 122 €
Národné spolufinancovanie (štátny rozpočet) 				   6 124 278 €
Národné spolufinancovanie (konečný príjemca)			   2 449 711 €

Požadovaný grant ISPA predstavuje 65 % oprávnených nákladov na realizáciu projektu.

Pri vyššie uvedenej štruktúre financovania projektu, predpokladanom každoročnom náraste cien vodného a stočného a pri zohľadnení jeho cenovej únosnosti pre obyvateľstvo (2,5 % priemerného netto príjmu) je vnútorná miera finančnej návratnosti celého projektu 1,55 %.

Počas fázy výstavby projektu bude priamo vytvorených 110 pracovných miest. Po ukončení výstavby projektu priamo vznikne 20 pracovných miest, ktoré zabezpečia prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Začiatok stavebných prác v rámci projektu je plánovaný v júli 2003 a ich ukončenie sa plánuje v decembri 2006.

2.2.4	Žilina – intenzifikácia čistiarne odpadových vôd a rozšírenie kanalizácie

Projekt sa bude realizovať  v meste Žilina a v Terchovskej a Rajeckej doline. Celkovo bude projekt zahŕňať 23 miestnych samospráv v žilinskom regióne (2 mestá, 21 obcí). Celkový projekt je koncipovaný ako súbor prác pozostávajúci z piatich nezávislých častí, ktoré zvýšia efektívnosť a účelnosť zariadení zabezpečujúcich úpravu odpadových vôd v dotknutej oblasti.

V celkovom objeme projekt zabezpečí rozšírenie a rekonštrukciu kanalizácie v dotknutých oblastiach v celkovej  dĺžke 153 450 m s 12 prečerpávacími stanicami. Realizáciou tohoto projektu sa umožní napojenie 49 297 nových užívateľov na verejnú kanalizačnú sieť.

V súčasnosti je na verejnú kanalizáciu v regióne napojených 57 % obyvateľstva. Po zrealizovaní projektu sa táto hodnota zvýši na 85%.

Celkové rozpočtové náklady projektu 					23 700 000 €
Požadovaný grant z ISPA							  9 804 000 €
Národné spolufinancovanie (štátny rozpočet) 				  4 902 000 €
Národné spolufinancovanie (konečný príjemca)			  8 994 000 €

Požadovaný grant ISPA je 50 % oprávnených nákladov na zrealizovanie projektu. Celkové oprávnené náklady pre určenie ISPA grantu predstavujú 19 608 000 €.

Pri vyššie uvedenej štruktúre financovania projektu, predpokladanom každoročnom náraste cien vodného a stočného a pri zohľadnení jeho cenovej únosnosti pre obyvateľstvo (2,06 % priemerného príjmu) je vnútorná miera finančnej návratnosti celého projektu 2,27 %.

Počas fázy výstavby projektu bude priamo vytvorených 120 pracovných. Po ukončení výstavby projektu priamo vznikne 20 pracovných miest zabezpečujúcich prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.

Začiatok výstavby projektu je plánovaný v júli 2003, ukončenie sa plánuje v decembri 2006.

2.2.5	Považská Bystrica - čistiareň odpadových vôd a kanalizačný systém

Projektom dotknutá oblasť zahŕňa mesto Považská Bystrica a priľahlé mestské časti, čo predstavuje 43 100 obyvateľov dotknutých projektom.

Celkový projekt je koncipovaný ako súbor prác, ktoré zvýšia efektívnosť a účelnosť zariadení upravujúcich splaškové a dažďové vody v meste Považská Bystrica a jeho priľahlých oblastiach. Projekt je rozdelený do troch častí.

Prvá časť projektu je zameraná na rekonštrukciu a rozšírenie jestvujúcej čistiarne odpadových vôd v meste Považská Bystrica. Druhá a tretia časť projektu zahŕňa:

- rekonštrukcia a rozšírenie kanalizácie na ľavom brehu (cca 18.52 km) a vybudovanie nových pripojení obyvateľov (cca 7,98 km)
- rekonštrukcia a rozšírenie kanalizácie na pravom brehu (cca 12,030 km) a vybudovanie nových pripojení obyvateľov (cca 5,55 km)
- vybudovanie 6 prečerpávacích staníc (celkový výkon 9200 kWh/rok)

Celkové rozpočtové náklady projektu 					13 947 800 €
Požadovaný grant z ISPA							  6 149 500 €
Národné spolufinancovanie (štátny rozpočet) 				  3 074 700 €
Národné spolufinancovanie (konečný príjemca)			  4 723 500 €

Požadovaný grant ISPA predstavuje 50 % oprávnených nákladov na zrealizovanie projektu. Celkové oprávnené náklady pre určenie výšky grantu ISPA z celkových rozpočtových nákladov predstavuje 12 299 000 €.

Pri vyššie uvedenej štruktúre financovania projektu, predpokladanom každoročnom náraste cien vodného a stočného a pri zohľadnení jeho cenovej únosnosti pre obyvateľstvo (2,4% priemerného príjmu domácnosti) je vnútorná miera ekonomickej návratnosti celého projektu 8,7 %.

Počas fázy výstavby projektu bude priamo vytvorených 120 pracovných miest. Po ukončení výstavby projektu priamo vznikne 20 pracovných miest zabezpečujúcich prevádzku dokončeného projektu. Uvedené pracovné miesta sa chápu ako pracovné miesta na plný pracovný úväzok.
Začiatok výstavby prvej časti projektu - rekonštrukcia a rozšírenie čističky odpadových vôd je plánovaný v októbri 2003 a jej ukončenie sa plánuje v júni 2005. Stavebné práce druhej časti projektu - rekonštrukcia a rozšírenie kanalizácie na ľavom brehu rieky Váh sú naplánované na obdobie október 2003 až apríl 2005. Tretia časť projektu - rekonštrukcia a rozšírenie kanalizácie na pravom brehu rieky Váh sa začne v auguste 2004 a predpokladaný dátum ukončenia je apríl 2006.

2.3 Horizontálne záležitosti - EDIS

V súčasnosti prebieha implementácia programov Phare a ISPA v súlade s pravidlami systému decentralizovanej implementácie (Decentralised Implementation System-DIS), ktorý je charakteristický tým, že uskutočnenie jednotlivých krokov implementácie projektov Phare a ISPA je podmienené súhlasom Európskej komisie (EK), tzv. ex-ante approval. Pravidlá, ktorými sa riadi implementácia programov Phare a ISPA v DIS režime sú definované v Praktickej príručke pre kontrakty Phare, ISPA a SAPARD. Tieto pravidlá sa uplatňujú vo všetkých krajinách, ktoré sú príjemcami pomoci z európskych predvstupových fondov Phare, ISPA a SAPARD.

Koordinačná smernica ES 1266/99 (ďalej len Koordinačná smernica) umožňuje, aby sa EK v budúcnosti vzdala ex-ante súhlasu pre výber projektov, ich tendrovanie a kontrahovanie v prospech kandidátskych krajín. Tento nový režim implementácie sa nazýva systém rozšírenej decentralizácie implementácie (Extended Decentralised Implementation System-EDIS). Tento krok je podmienený prijatím pravidiel pre proces hodnotenia a preverenia kandidátskej krajiny na EDIS.

Európska komisia na základe žiadostí o odbornú pomoc pre zavedenie systému rozšírenej decentralizácie implementácie ISPA (EDIS) a pre posilnenie administratívnej kapacity implementačných agentúr ISPA v rezorte životného prostredia a dopravy, predložených Národným koordinátorom ISPA Európskej komisii v októbri 2001, pripravila v spolupráci so zainteresovanými slovenskými inštitúciami finančné memorandum ISPA pre odbornú pomoc „Príprava Národného fondu a Implementačných agentúr na implementáciu EDIS“ vo výške 1 450 000 €. Financovanie tohto opatrenia je zabezpečené do výšky 100% oprávnených nákladov zo zdrojov ISPA. Odborná pomoc bude zameraná na analýzu potrieb, navrhnutie potrebných opatrení a ich uvedenie do praxe pri implementácii systému rozšírenej decentralizácie implementácie ISPA.

Pre vecnú implementáciu a koordináciu aktivít finančného memoranda bol na Ministerstve financií SR vytvorený Riadiaci výbor zložený z príslušných konečných príjemcov pomoci.